  Туспуктэм: Руслан Нуриахметов Анжелика Тихонова корреспондент 0+ 16-тӥ пӧсьтолэзе Яр ёросын губилэсь пӧрамъёслы сӥзем «Губи Фест» йӧскалыккуспо фестиваль ортчоз. Со сярысь радъясьёс «ВКонтакте» мерлыко вотэсысь нимлыко огиназы ивортӥзы. Фестиваль улсын пӧртэм площадкаос ужалозы: «Йӧскалыккуспо губи азбар» – элькунысь ёросъёсын улӥсь ӟучъёс, удмуртъёс но бесерманъёс губилэсь пӧрамъёсынызы тодматозы но вузкарозы; «Грибная кухня Ярского района» – площадкаын Яр ёросын вӧлмем губилэсь пӧрамъёсын тодматозы, Яр ёросын улӥсьёслэн мадъёсынызы, кылбуръёсынызы, веросъёсынызы «Грибные байки» дайджестэн, Удмуртиысь калыкъёслэн губилэсь пӧрамъёссы сярысь видеокнигаен тодматозы, рецептъёсын «Грибные блюда Ярского района»  открыткаос вузалозы; «Губиен ческыт сиёнъёс» – губилэсь пӧрамъёс вузалозы; «Губиё Яре базаре» – али бичам, сылалтэм, мариновать карем, куасьтэм губиен, озьы ик губи бичаны кулэ луись тӥрлыкъёсын, синпель кузьымъёсын вузкарозы; «Шунды кудыын» – пиналъёслы мастер-классъёс, шудонъёс радъялозы; «Этнокультурный центр «Губи Тур» – Яр ёросысь гуртъёсы губи туръёсын тодматозы; «Грибной музей» – сиёно но сиыны ярантэм губиосты адӟытозы; «Народная грибная аптека» – губиослэн эм луонлыкъёсынызы тодматозы; «Лодочная станция» – пыжъёсын, катамаранъёсын уян, вуын шудонъёс радъялозы. Со сяна, «Ведьмин круг» квест-шудон, йӧскалык семья ансамбльёслэн «Хоровод семейных традиций» фестиваль-конкурссы, воргоронъёслы «Кужмо пиос» конкурс но мукет ужрадъёс луозы. Фестиваль «Ярская» шутэтскон интыын ортчоз. Кутсконэз 9 часын. Тодэ вайытом, кемалась ӧвӧл Шаркан ёросын финн-угор сиён-юонъя «Быг-Быг» фестиваль ортчиз. Отчы 7 сюрс котыр адями пыриськиз.  Тегъёс: Удмуртия Яр фестиваль Лулчеберет Удмуртиысьтуризм  